La Tribunalul Alba s-a luat prima decizie în dosarul grupării de criminalitate organizată „Lenis” din Sibiu, una dintre cele mai mari grupări judecate în Alba, dar și la nivel național. 19 din cei 27 de inculpați au primit pedepse cu executare, cea mai mare fiind de 15 ani după gratii. Totodată inculpații au fost obligați la plata de despăgubiri morale, daune materiale și cheltuieli de judecată, în valoare de peste 400.000 de euro.

DIICOT Alba Iulia a trimis în judecată, la Tribunalul Alba, gruparea care a terorizat Sibiul în perioada 2007 – 2009. Clanul ”Lenis” a fost anihilat de procurori DIICOT şi poliţişti de la Brigada de Combatere a Criminalităţii Organizate Alba Iulia, în anul 2009. Denumirea grupării provine de la clubul de noapte ”Lenis” din Sibiu unde obişnuiau să se adune interlopii şi să pună la cale loviturile următoare. În 2008, în urma unui scandal, clubul a fost incendiat cu un cocktail Molotov. Deşi nu a mai fost deschis, gruparea a continuat să se adune acolo ca să plănuiască activităţile infracţionale. Infractorii au obţinut peste 180.000 de euro din răscumpărările plătite de două familii de oameni de afaceri pentru copiii lor, răpiţi.

În noiembrie 2010 inculpaţii au fost trimişi în judecată pentru săvârşirea în raza judeţului Sibiu a mai multor infracţiuni grave. Au fost acuzaţi de iniţiere, constituire, aderare şi sprijinire a unui grup infracţional organizat, lovire şi alte violenţe, vătămarea corporală, lipsire de libertate, violare de domiciliu, ameninţare, şantaj, tâlhărie, distrugere, ultraj contra bunelor moravuri, folosirea şi deţinerea fără drept de arme de foc şi a muniţiei aferente.

Procurorii DIICOT şi poliţiştii de la crimă organizată au găsit la percheziţii zeci de mii de euro şi peste 60 de săbii, bâte şi cuţite. Totalul pedepselor decise la Tribunalul Alba pentru cei 27 de inculpaţi este de aproximativ 150 de ani de închisoare.

Clanul „Lenis” este una dintre cele mai mari grupări de criminalitate organizată judecate în Alba, dar şi la nivel naţional, iar decizia dată la Tribunalul Alba nu este definitivă şi poate fi atacată cu apel.

Pedepsele aplicate inculpaţilor de Tribunalul Alba:

Burnete Sorin Călin zis ”Sorinel” – 15 ani de închisoare

Giurgiu Florin Răzvan zis „Calu” – 13 ani de închisoare

Opriş Liviu zis „Liviuţ” – 13 ani de închisoare

Urdea Mircea Cosmin zis „Coco” – 12 ani de închisoare

Neag Traian Lucian – 10 ani de închisoare

Cozma Marius – 7 ani de închisoare

Berciu Ionuţ Ovidiu – 7 ani de închisoare

Gligor Dragoş Constantin – 7 ani de închisoare

Todea Constantin zis ”Coste” – 7 ani de închisoare

Barbu Mihai Constantin zia ”Zaporu” – 7 ani de închisoare

Raica Onoriu Mircea – 6 ani de închisoare

Ghizăşan Ioan Marian zis „Creţu” – 6 ani de închisoare

Gîndilă Dumitru Marius zis „Poliţaiu” – 5 ani de închisoare

Santa Iulian Ilie – 4 ani, 11 luni şi 5 zile închisoare

Vlad Sorin Teodor zis ”Cioza” – 4 ani de închisoare

Toma Lucian Cornel – 3 ani, 6 luni şi 6 zile de închisoare

Anghel Tiberiu Ioan – 3 ani, 3 luni şi 3 zile de închisoare

Hoch Răzvan Ionuţ zis ”Hunţa” – 3 ani, 6 luni şi 6 zile de închisoare

Dancu Cosmin Ionel – 2 ani, 3 luni şi 3 zile de închisoare

Solomon Ionuţ – 2 ani de închisoare cu suspendare

Sandu Sebastian Nicolae – 1 an, 6 luni şi 6 zile de închisoare cu suspendare

Iancu Constantin Adrian – 1 an, 3 luni şi 3 zile de închisoare cu suspendare

Nuţă Marius – 1 an, 6 luni şi 6 zile de închisoare cu suspendare

Diaconu Gheorghe Cosmin – 1 an, 3 luni şi 3 zile de închisoare

Căldărar Traian -2 ani, 6 luni şi 6 zile de închisoare cu suspendare

Bancu Simion – 2 ani, 6 luni şi 6 zile de închisoare cu suspendare

Grancea Zoltan zis ”Găilă” – 2 ani, 6 luni şi 6 zile de închisoare

Potrivit procurorilor DIICOT, începând cu anul 2007 şi până în 2009, mai multe persoane rămase în libertate după destructurarea unor grupuri infracţionale organizate, ex. gruparea Tâmplaru şi/sau liberate din penitenciar după executarea unor pedepse privative de libertate, precum şi alte persoane cunoscute ca făcând parte din “lumea interlopă” din municipiul Sibiu, ex. gruparea constituită în zona barului „Lenis”, s-au unit într-o singură grupare de dimensiuni foarte mari (aproximativ 40-50 pers.), care şi-a propus ca scop obţinerea supremaţiei în cadrul cluburilor de noapte, barurilor şi sălilor de jocuri de noroc din Sibiu, scop pentru realizarea căruia membrii grupării au săvârşit o multitudine de fapte antisociale, cu violenţă, creând în mod deliberat, un sentiment pronunţat de teamă, chiar teroare în rândul patronilor cluburilor, barurilor şi sălilor de jocuri de noroc, clienţilor acestora şi agenţilor de pază ai acestor societăţi.

Atingerea acestui obiectiv, avea ca şi scop final obţinerea prin şantaj, în mod mascat, de importante sume de bani cu titlu de taxă de protecţie şi chiar săvârşirea de tâlhării, a căror sesizare nu era făcută de persoanele vătămate din cauza sentimentului de teamă indus acestora, uneori persoanele vătămate fiind determinate să-şi retragă plângerile depuse sau să îşi modifice declaraţiile din acelaşi motiv.

Anchetatorii au susţinut că o caracteristică a acestei grupări, a fost faptul că era dinamică, atât în ceea ce priveşte membrii acesteia – care erau reînnoiţi prin atragere de noi persoane şi eliminarea celor care fac opoziţie sau atentează la poziţia liderilor, cât şi în ceea ce priveşte infracţiunile săvârşite, care erau într-o continuă diversificare (extindere), funcţie de oportunităţile obţinerii de venituri şi realităţile sociale, ex. recuperări de credite prin violenţă, înşelăciuni prin fraudarea jocurilor de noroc şi a firmelor de leasing, furturi auto, etc. Gruparea era concret structurată şi cunoscută în mun. Sibiu şi localităţile din judeţ (Şelimbăr, Cisnădie, Avrig, Sălişte), membrii ei fiind foarte agresivi şi săvârşind fapte de o violenţă extremă.

ȘTIREA TA - Dacă ești martorul unor evenimente deosebite, fotografiază, filmează și trimite-le la Alba24 prin Facebook, WhatsApp, sau prin formularul online.